LV Eiropas Savienības Oficiālais Vēstnesis C 364/43

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2014/C 364/06)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

WEIßLACKER / ALLGÄUER WEIßLACKER

EK Nr. DE-PDO-0005-0986-10.4.2012.

AĢIN ( ) ACVN ( X )

1. Nosaukums

Weißlacker / Allgäuer Weißlacker

2. Dalībvalsts vai trešā valsts

Vācija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers

3.2. Produkta apraksts, uz kuru attiecas 1. punktā minētais nosaukums

Weißlacker ir pusciets uzgriežamais siers bez mizas, ar iebaltu lakai līdzīgu glemi. Sieram ir kuba forma, tā malu garums ir 11–13 cm, un tas sver aptuveni 1–2 kg vai, sagriezts mazākos gabalos un iepakots, 0,5 kg. Virsma ir baltā līdz dzeltenā krāsā, klāta ar šķidru, lakai līdzīgu glemi, taču bez mizas. Mīkstums ir gaišs, iebalts. Siers ir trekns, taču nav lipīgs. Siera masa, kurā starp siera graudiem palikušais gaiss ir izveidojis acis, nogatavojas vienmērīgi. Tā garša ir ļoti pikanta un nedaudz asa, tam piemīt šķirnei specifiska smarža. Tauku saturs sausnā parasti ir 45 %, taču tas var svārstīties no 40 % līdz 50 %. Atkarībā no tauku īpatsvara sausnas saturs ir no 45 % līdz 49 %, un sāls saturs – aptuveni 5 %. Šā autentiskā Algojas siera ražošanā izmanto tikai pasterizētu govs pienu, sāli, īpašas baktēriju kultūras un himozīnu.

3.3. Izejvielas (tikai pārstrādātiem produktiem)

Piens no ģeogrāfiskajā apgabalā turētām govīm

3.4. Dzīvnieku barība (tikai dzīvnieku izcelsmes produktiem)

Piena govju barības bāzi veido svaigi vai konservēti zaļie augi no ģeogrāfiskā apgabala pļavām un ganībām.

Vismaz 70 % govju barības jābūt iegūtiem ražošanas apgabalā.

3.5. Īpaši ražošanas posmi, kas jāveic noteiktajā ģeogrāfiskajā apgabalā

Piena ražošanai un pārstrādei, siera gatavošanai un uzglabāšanai, kā arī siera nogatavināšanai jānotiek aprakstītajā ģeogrāfiskajā apgabalā.

3.6. Īpaši noteikumi griešanai, rīvēšanai, iepakošanai u. c.

—

3.7. Īpaši noteikumi marķēšanai

—

4. Precīza ģeogrāfiskā apgabala definīcija

Sieru Weißlacker ražo Švābijas (Schwaben) administratīvajā apgabalā. Turklāt to ražo arī Rāvensburgas (Ravensburg) un Bodenezera apriņķī (Bodenseekreis), kas atrodas Bādenē-Virtembergā.

5. Saikne ar ģeogrāfisko apgabalu

5.1. Ģeogrāfiskā apgabala specifika

Sieru Weißlacker pirmo reizi 1874. gadā izgatavoja brāļi Krāmeri (Kramer) Vertahā (Wertach), Algojā. 1876. gadā viņi pat ieguva šā siera karalisko patentu. Tādējādi Weißlacker bija pirmais patentētais siers pasaulē. Līdz pat mūsdienām nav tāda siera Weißlacker, kurš nebūtu vai netiktu izgatavots noteiktajā ģeogrāfiskajā apgabalā.

Šā siera ražošanas pamatā ir īpašas aukstummīlošu pienskābes baktēriju kultūras, kuras ir kultivētas vairāku gadsimtu garumā un arī mūsdienās tiek izmantotas tikai un vienīgi noteiktajā ģeogrāfiskajā apgabalā. Zinātība par šo kultūru audzēšanu ir pilnveidojusies tieši Algojā, un līdz pat mūsdienām tā netiek izplatīta ārpus Švābijas administratīvā apgabala, kas atrodas Bavārijā, un tam piegulošajiem apriņķiem, kas atrodas Bādenē-Virtembergā. Turklāt jāpiemin, ka ilgā uzglabāšanas laika dēļ ražošanai ir vajadzīgas īpašas profesionālas prasmes, kuras Algojā viens siera meistars tradicionāli nodod citam meistaram. Šā iemesla dēļ zināšanas par ražošanu nekad šķērsojušas ģeogrāfiskā apgabala robežas.

Turklāt govju barības bāzi veido galvenokārt reģionam tipiskais Alpu augājs.

5.2. Produkta specifika

Siera Weißlacker specifika tiek panākta, izmantojot īpašas aukstummīlošu baktēriju kultūras, kuras nogatavināšanas laika beigās veido šķidru, lakai līdzīgu glemi, kāda nav raksturīga nevienam citam sieram. Šī gleme rodas pēc 12–15 mēnešu ilgas nogatavināšanas 6–8 °C temperatūrā. Siera Weißlacker tipiska iezīme ir arī augstais sāls saturs.

Sieram piemīt neatkārtojama, īpaši pikanta garša un aromāts, kurā jaušama unikāla spēcīga nots, kas rodas vēlamajos tauku sadalīšanās procesos. Šo īpašību dēļ siers Weißlacker ir ļoti iecienīts patērētāju vidū.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Šā siera smarža, garša un īpašās pazīmes balstās uz tradicionālo ražošanas metodi un tikai attiecīgā reģiona pienotavās uzkrāto zinātību. Siera Weißlacker specifiku nosaka arī šim reģionam raksturīgā veģetācija, kas veido piena govju barības bāzi ražošanas apgabalā. Tieši īpašās baktēriju kultūras, kuras jau kopš seniem laikiem tradicionāli izmanto tikai noteiktajā ģeogrāfiskajā apgabalā, piešķir sieram Weißlacker tā vienreizējo un neatkārtojamo aromātu.

Atsauce uz specifikācijas publikāciju

(Regulas (EK) Nr. 510/2006 (3) 5. panta 7. punkts)

http://register.dpma.de/DPMAregister/geo/detail.pdfdownload/21450

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Skatīt 2. zemsvītras piezīmi.